REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/500-15

25. januar 2016. godine

B e o g r a d

**Z A P I S N I K**

**SA 37. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 3. DECEMBRA 2015. GODINE**

Sednica je počela u 11,05 časova.

Sednica se održavala zajedno sa sednicom Odbora za rad, socijalna pitanja, društvenu uključenost i smanjenje siromaštva.

Sednicom je predsedavala zamenica predsednika Odbora Ljiljana Malušić.

Sednici su prisustvovali: Ljiljana Malušić, Milanka Jevtović Vukojičić, Zlata Đerić, Ljibuška Lakatoš, Stefana Miladinović, Aida Ćorović, Vera Paunović i Elvira Kovač, članovi Odbora.

Sednici nisu prisustvovali članovi Odbora: Meho Omerović, Biljana Ilić Stošić, Suzana Šarac, Slobodan Perić, Dubravka Filipovski, Vladica Dimitrov, Biljana Hasanović Korać, Olena Papuga i Sulejman Ugljanin. Sednici je prisustvovala zamenica člana Odbora Nevenka Milošević.

Sednici je prisustvovao i Vladimir Marinković, potpredsednik Narodne skupštine, kao i članovi i zamenici članova Odbora za rad, socijalna pitanja, društvenu uključenost i smanjenje siromaštva: Vesna Rakonjac, predsednik Odbora, Milena Ćorilić, Anamarija Viček, Jezdimir Vučetić i Branko Đurović.

Sednici su prisustvovali i: Vladimir Pešić, pomoćnik ministra za rad, zapošljavanje, boračka i socijalna pitanja, Ksenija Milenković, v.d. direktora Kancelarije za evropske integracije, Ivan Sekulović, koordinator za finansijsku i tehničku pomoć EU u Timu za socijalno uključivanje i smanjenje siromaštva, Emila Spasojević, viša savetnica u kancelariji Poverenika za zaštitu ravnopravnosti, predstavnici organizacija osoba sa invaliditetom: Gordana Rajkov, predsednica Centra za samostalni život osoba s invaliditetom, Ivanka Jovanović, predsednica i Svetlana Vlahović, potpredsednica Nacionalne organizacije osoba s invaliditetom, Damjan Tatić, član Međunarodnog komiteta UN za praćenje Konvencije o pravima osoba s invaliditetom, Jelena Alavanja i Ljubinko Todorović, Savez organizacija bubrežnih invalida, Mihailo Pajević i Stevan Lukovnjak, Savez paraplegičara, Velemir Nedeljko, Savez invalida rada, Branka Brkić i Tatjana Stojanović, Savez slepih, Suzana Maslać Matović i Nenad Mahmutović, Savez gluvih i nagluvih, Miloje Simović i Dagana Aleksić, Savez amputiraca, Mikica Budmirović, Forum mladih sa invaliditetom, predstavnici međunarodnih i nevladinih organizacija: Momčilo Živadinović, JUKOM, Jelena Avramović, USAID, Danijela Pešić, AŽC, Goran Lončar, COD, Nadežda Satarić, AMITI, Raka Petrović, Milorad Vasić i Žarko Stojanović, Udruženje građana za evropske integracije Romanide i Nenad Belčević, NDI.

Zamenica predsednika Odbora Ljiljana Malušić je konstatovala da su ispunjeni uslovi za rad i odlučivanje, te je predložila sledeći

D n e v n i r e d :

1. Inkluzija osoba sa invaliditetom – pristupačnost i osnaživanje.

Članovi Odbora su jednoglasno PRIHVATILI predloženi Dnevni red.

PRVA TAČKA DNEVNOG REDA: Inkluzija osoba sa invaliditetom – pristupačnost i osnaživanje

Nakon otvaranja sednice Odbora koja se održavala povodom obeležavanja 3. decembra, Međunarodnog dana osoba s invaliditetom, prisutnima se obratio Vladimir Marinković, potpredsednik Narodne skupštine. On je podsetio da se ovaj dan u svetu obeležava od 1992. godine, kada je od strane UN proglašen za Međunarodni dan osoba s invaliditetom. Narodna skupština ga obeležavva od 2007. godine, a u cilju boljeg razumevanja pitanja invalidnosti i podizanja svesti nadležnih institucija. Glavni zadatak svih koji rade u državnim institucijama i koji kreiraju državnu politiku, jeste da se stvori što kvalitetniji ambijent za inkluziju, pristupačnost i osnaživanje, što je i moto ovogodišnjeg obeležavanja. U Srbiji se preko milion ljudi bori sa problemima koje invalidnost donosi (uključujući tu i članove porodica osoba s invaliditetom), a posebno su ugrožene žene i deca. Činjenica je da u životnoj sredini još uvek postoji niz prepreka (od fizičkih do komunikacijskih), da većina osoba s invaliditetom nema adekvatnu stručnu spremu (a samim tim ni uslove za zapošljavanje, pa je zavisna od pomoći drugih), da veliki broj porodica čiji je član osoba s invaliditetom nema neophodnu podršku, kao i da su usluge socijalne podrške u lokalnoj zajednici nedovoljne. Imajući sve ovo u vidu, jasno je da je potrebno preduzeti određene korake, u okviru čega je važno kreirati što bolje uslove za ekonomski razvoj, kako bi i vođenje socijalne politike bilo kvalitetno, ozbiljno i odgovorno. Zakonski okvir u ovoj oblasti je relativno dobar, ali su nedovoljni primena i sredstva koja se za to izdvajaju. Stoga je zadatak Vlade da se pored razvoja ekonomije, razvija i socijalno preduzetništvo, kako bi sve društvene grupe mogle da se napreduju na jednak način. Osim toga, jačanje službi podrške i bolja pristupačnost predstavljaju preduslov za dalji razvoj i uključivanje u zajednicu osoba s invaliditetom. Kada je u pitanju Narodna skupština, istakao je da će ova institucija nastaviti da pruža najširu podršku unapređenju položaja i prava osoba s invaliditetom i njihovih porodica, kao i očuvanju njihovog digniteta, jer nijedna država ne treba da se odriče potencijala i znanja, kojim ove osobe mogu da doprinesu oštem napretku društva.

Vesna Rakonjac je naglasila da će organizacije osoba s invaliditetom u odboru kojim predsedava uvek imati aktivnog sagovornika, spremnog da podrži njihove inicijative u pogledu poboljšanja životnih uslova, aktivnog uključivanja u ekonomski, politički, kulturni i socijalni život.

Ljiljana Malušić je istakla da Odbor za ljudska i manjinska prava i ravnopravnost polova, kao i prethodnih godina, obeležava ovaj dan, sa željom da se pitanja inkluzije, obezbeđivanja pristupačnosti i osnaživanja osoba s invaliditetom, posmatraju sa stanovišta poštovanja ljudskih prava, na šta imaju potpuno i jednako pravo. Država je dosta uradila na institucionalnom i zakonodavnom planu, kako bi obezbedila poštovanje ljudskih prava osoba s invaliditetom i postignuta je njihova vidljivost u našem društvu, a u značajnoj meri su razbijene predrasude i stereotipi koji su bili veoma izraženi u ranijem periodu. Međutim, ovo je i dalje posebno ranjiva grupa stanovništva, koja se suočava sa nizom problema, a pre svega sa problemima pristupačnosti, zapošljavanja i diskriminacije. Stoga je potrebno ovim problemima pristupiti sa praktične strane, kroz razvijanje i unapređivanje usluga na lokalnom nivou, što ima za cilj inkluziju, deinstitucionalizaciju i život u zajednici osoba s invaliditetom.

Vladimir Pešić, pomoćnik ministra, rekao je da je 3. decembar pravi dan za podnošenje izveštaja o onome što je od početka godine urađeno u ovoj oblasti. Sektor za zaštitu osoba s invaliditetom je tokom godine imao dosta aktivnosti, posebno u normativnoj oblasti, doneta su dva zakona – Zakon o kretanju uz pomoć psa vodiča (sa pravilnikom koji reguliše upotrebu pasa vodiča u zdravstvenim ustanovama) i Zakon o upotrebi znakovnog jezika (a uporedo je rađena i standardizacija srpskog znakovnog jezika i razvijeni su servisi tumača). U proceduri Narodne skupštine je Predlog zakona o dopunama Zakona o sprečavanju diskriminacije osoba s invaliditetom, čime će biti regulisana mogućnost upotrebe pečata za osobe koje zbog prirode svog invaliditeta nisu u mogućnosti da se svojeručno potpišu. U pripremi je izveštaj o sprovođenju Strategije unapređenja položaja osoba s invaliditetom, čiji su ciljevi ustanovljeni za period 2007-2015. godine, na osnovu čega će biti doneta nova strategija koja će važiti do 2020. godine.

Kada su u pitanju praktične aktivnosti, izdvojio je saradnju sa organizacijama civilnog društva, u okviru koje se sprovodi veliki broj projekata koji imaju za cilj socijalnu uključenost osoba s invaliditetom.

Ivan Sekulović je rekao da zaposleni u Timu za socijalno uključivanje i smanjenje siromaštva, već duže od decenije zagovaraju uvođenje što viših socijalnih standarda u javne politike Republike. Mere štednje ostavljaju vidljiv trag, a razvojne vizije koje se planiraju na nivou države pokazuju da je neophodan konsenzus oko unapređenja socijalnih standarda. S druge strane, određenog napretka ima, što je potvrđeno i godišnjim Iveštajem Evropske komisije o napretku RS, pre svega u normativnom pogledu. Međutim, promena direktno zavisi od raspoloživosti sredstava i uključivanja širokog kruga svih društvenih aktera. Što se ovo više bude promovisalo, postajaće sve jasnije da pitanje osoba s invaliditetom ne samo da je primarno pitanje ljudskih prava, već i da inkluzivni rast predstavlja budućnost razvoja čovečanstva. Narodna skupština treba da radi na jačanju saradnje s Evropskim parlamentom i da samim tim socijalna dimenzija pristupanja bude jača. Najavio je skoro usvajanje dokumenta od strane Vlade, međuresorne prirode, kojim se prvi put na sveobuhvatan način obrađuje socijalna dimenzija procesa pristupanja. Dokument u oblasti zapošljavanja predviđa kreiranje novih programa obuka za osobe s invaliditetom, programa za zapošljavanje, uvođenje posebnih programa podrške, dok se u oblasti socijalne zaštite predlaže povećanje iznosa dečijeg dodatka za decu s invaliditetom, kao i druge različite afirmativne opcije. Ovim će se Vlada obavezati da radi na unapređenju položaja svih osetljivih grupa u narednom periodu.

Kad je u pitanju uloga civilnog društva u ovoj oblasti, sve je vidljivija potreba da ono učestvuje u oblikovanju i kreiranju javnih politika.

Ksenija Milenković, v.d. direktora Kancelarije za evropske integracije, govorila je tome gde se pitanje inkluzije osoba s invaliditetom nalazi u kontekstu procesa pregovaranja. Naime, Poglavlje 23 se između ostalog, u najširem smislu bavi pitanjem primene i poštovanja osnovnih prava, što podrazumeva ljudska prava u najširem smislu i prava ranjivih grupa. Samim tim se ovo poglavlje bavi i pitanjem usklađivanja zakonodavnog okvira i primene tog okvira u oblasti sprečavanja bilo kakvog oblika diskriminacije. Kao što je već rečeno, zakonodavni okvir je dobar, ali se problemi javljaju u primeni, a upravo će pitanje primene doći u prvi plan prilikom otvaranja ovog poglavlja. Još jedno poglavlje koje je relevantno za pitanje inkluzije osoba s inavliditetom, jeste Poglavlje 19 – socijalna politika i zapošljavanje, u smislu bavljenja mogućnostima zapošljavanja osoba s invaliditetom i različitim vrstama socijalnih usluga i inkluzijom uopšte. Ono je više nego i jedno drugo poglavlje, značajno za pitanja o kojima je danas reč, jer upravo podrazumeva potrebu usklađivanja i primene specifičnih zakona koji se odnose na inkluziju u pravom smislu te reči. Suština je u tome da se ovim osobama obebede mogućnost zapošljavanja, dostupnost radnog mesta i mogućnost da na svom radnom mestu daju maksimum svojih intelektualnih i profesionalnih sposobnosti, ne samo „na papiru“, već i u praksi, što bi obezbedilo produktivnost i za poslodavca i za društvo u celini.

Svetlana Vlahović, potpredsednica NOOIS, istakla je da su različiti aspekti posmatranja inkluzije, kao što su različiti i stepeni njene ostvarenosti u pojedinačnim sistemima (socijalna i zdravstvena zaštita, obrazovanje itd.), a razlikuju se i postignuća u inkluziji u okviru različitih grupacija osoba s invaliditetom. Kada su u pitanju osobe s intelektualnim teškoćama, kod nas još uvek nije usklađen član 12. Konvencije UN o pravima osoba s invaliditetom u pogledu organa starateljstva i lišavanja poslovne sposobnosti. Ovaj zastareli institut koji je jedan od restriktivnijih u Evropi, do sad je u praksi masovno lišavao poslovne sposobnosti, i to u potpunosti, ove osobe, tako da su im bila nedostupna mnoga prava garantovana Ustavom, međunarodnim i domaćim zakonima. S druge strane, osobe sa senzornim i telesnim nvaliditetom, i pored prava dostupnih u zakonima, u praksi ne mogu da ostvare socijalnu uključenost, usled prepreka u fizičkom okruženju i komunikaciji. Obrazovni sistem je najodgovorniji za inkluziju, s obzirom na to da sve počinje od obrazovanja. Možda je najveći napredak u inkluziji postignut u oblasti dečije zaštite i brige o deci, jer je predškolski nivo obrazovanja obuhvatio ozbiljnu reformu stručnog kadra, u pristupu i radu sa decom sa smetnjama u razvoju. Međutim, prepreke u inkluziji su brojne, čak i roditelja koji imaju decu sa invaliditetom, kao i u svesti roditelja druge dece, tako da je potrebno da prođe vreme da bi inkluzija počela stvarno da živi. Sve u svemu, i pored brojnih do sad ostvarenih rezultata, predstoji nam još mnogo posla. Rekla je da Nacionalna organizacija osoba sa invaliditetom ima odličnu saradnju sa državom, a pre svega sa nadležnim ministarstvom. Pogotovo je od osnivanja Sektora za zaštitu osoba s invaliditetom, u oblasti socijalne zaštite postignut napredak u uspostavljanju i razvoju socijalnih usluga. Međutim, problem se javlja u praksi, jer i ono što je uspostavljeno, nije dovoljno razvijeno, s obzirom na potrebe, a nije obezbeđena ni održivost, pogotovo u lokalnim zajednicama. Pored navedenog, ključna je revizija sistema tuđe nege i pomoći, jer propisani kriterijumi ne dozvoljavaju adekvatnu procenu potreba osoba s invaliditetom da bi ušle u sistem i dobile podršku koja im pripada. U sistemu rada i zapošljavanja još uvek nisu dovoljno zastupljene osobe s invaliditetom, jer nedostaju podzakonska akta, ne postoje sankcije i svest poslodavaca nije razvijena dovoljno da bi prepoznali ove osobe kao dobre radnike. Istakla je da je napredak moguć samo ukoliko postoje sinhronizovana i kontinuirana akcija svih sistema podrške i dobra međuresorna saradnja.

Gordana Rajkov, predsednica CILS, izrazila je zahvalnost Narodnoj skupštini što već devetu godinu zaredom izlazi u susret organizacijama osoba s invaliditetom, obeležavanjem ovog dana, bez obzira na to koja je politička opcija na vlasti. Ovo govori u prilog tome da pitanja invalidnosti prvazilaze politiku i predstavljaju univerzalno pitanje. Istakla je da inkluzija pored svega pomenutog, podrazumeva političku uključenost i političko angažovanje osoba s invaliditetom, jer nije dovoljno da samo postojeći političari razmišljaju i odlučuju o ovim pitanjima, već da i same osobe s invaliditetom ravnopravno učestvuju. Stoga nije dobro što već nekoliko godina osobe s invaliditetom nemaju svog predstavnika u parlamentu. Stalno se ističe kako imamo dobar zakonski okvir u ovoj oblasti (čak najbolji u regionu) i to jeste činjenica, ali je on dobar upravo zato što su predstavnici organizacija osoba s invaliditetom učestvovali u njegovom stvaranju. Upoznala je prisutne da je CILS, zajedno sa NOOIS i COD, uz finansijsku pomoć USAID, započeo projekat koji ima nekoliko ciljeva. Jedan od ciljeva je da se u Narodnoj skupštini dodatno podigne svest o potrebi obraćanja pažnje na pitanja osoba s invaliditetom, kao i da se inicira osnivanje radne grupe koja bi se u Narodnoj skupštini bavila ovim pitanjima. Ovakva tela postoje i u Evropskom parlamentu i u parlamentima pojedinih evropskih zemalja. Drugi cilj je stvaranje pristupačnosti izbora i izmena izbornog zakona, s obzirom na to da mnoge osobe s invaliditetom nemaju mogućnost da ostvare jedno od ključnih prava – da biraju i da budu birani. U cilju uključivanja osoba s invaliditetom u politički život, u lokalnim sredinama, odlučeno je da se u nerazvijenim opštinama (kao što su npr. Prijepolje, Novi Pazar, Negotin, Bor i Kladovo), ojačaju kapaciteti organizacija osoba s invaliditetom, koji su trenutno vrlo mali i u materijanom smislu, i u pogledu ljudskih resursa, a uz mnoštvo prepreka u društvenoj i životnoj sredini. Stoga je važno obučiti ljude za ravnopravnu komunikaciju sa donosiocima odluka, kako bi mogli aktivno da učestvuju u kreiranju politika. Početak ovog projekta će u Narodnoj skupštini zvanično biti najavljen 22. decembra, a svi narodni poslanici su pozvani da se pridruže inicijativi i da pomognu da se još stvari poboljša.

U diskusiji su učestvovali: Ivanka Jovanović, Damjan Tatić, Suzana Maslać Matović, Aida Ćorović, Vesna Rakonjac, Milanka Jevtović Vukojičić, Branka Brkić, Nenad Mahmutović i Ljiljana Malušić.

Ivanka Jovanović, predsednica NOOIS, rekla je da je ponovno otvaranje vrata Narodne skupštine na ovaj dan, poslalo snažnu poruku javnosti da je pitanje osoba s invaliditetom jedno od suštinskih za naše društvo i da ove osobe imaju punu podršku države, kao i da se na rešavanju ovih problema radi zajednički. Pitanje invalidnosti jeste složeno, pogađa najrazličitije kategorije ljudi, različitih uzrasta i može da se desi bilo kada i bilo kome usled različitih uzroka, a broj osoba s invaliditetom je u stalnom porastu, ne samo kod nas, već i u svetu. Sve ovo govori u prilog tome da ovo pitanje zavređuje svačiju pažnju i podrazumeva obavezu bavljenja ovim temama. Vrlo je bitno koristiti sve postojeće mehanizme za rešavanje ovih složenih pitanja. Kad je pojam inkluzije u pitanju, on obuhvata mnoge oblasti – zdravlje, obrazovanje, zapošljavanje, samostalni život, političko učešće itd. Pokret osoba s invaliditetom u ove svrhe koristi osnovni mehanizam, što podrazumeva saradnju sa državom, ali pored toga je povezan sa mnogim međunarodnim organizacijama, a posebno dobru saradnju ostvaruje sa Međunarodnim komitetom UN za praćenje Konvencije o pravima osoba s invaliditetom. Paralelno sa podnošenjem izveštaja Srbije Komitetu o stanju u ovoj oblasti, NOOIS je podnela svoj alternativni, tj. „izveštaj iz senke“, sa pregledom stanja u praksi. Naime, kao što je već više puta isticano, u ovom izveštaju stoji da Srbija pored dobre situacije u zakonodavnom smislu, i dalje ima problema sa punom primenom propisa, ali se očekuje dalje unapređivanje ove oblasti.

Damjan Tatić, član Međunarodnog komiteta UN za praćenje Konvencije o pravima osoba s invaliditetom, najpre je istakao da jedan od preduslova za punu inkluziju jeste postojanje srevisa podrške u lokalnim zajednicama. Kao jedini ekspert u regionu koji je član pomenutog tela UN, podelio je sa prisutnima stav Komiteta u pogledu pristupačnosti. Naime, bez obezbeđivanja pristupačnosti, teško da može biti reči o inkluziji i stoga nije slučajno što je organizacija UN, ove godine temu posvetila inkluziji, pristupačnosti i osnaživanju. U kontekstu osnaživanja, trenutno je u pripremi osnaživanje jedne grupacije osoba s invaliditetom koja je u posebno nepovoljnom položaju, a to su žene i devojke s invaliditetom. Takođe, kad su u pitanju inkluzija i obrazovanje, koji često idu zajedno, pravo na inkluzivno obrazovanje je tema o kojoj će u narednom periodu dosta biti reči. Naglasio je da je partnerstvo između organa javne vlasti i organizacija osoba s invaliditetom izuzetno značajno, a mnogo toga dobrog što su donosioci odluka do sad uradili na ovom polju, urađeno je u saradnji s ovim organizacijama. Na kraju je izrazio nadu da će se tradicija koju Narodna skupština neguje od 2007. godine, nastaviti i ubuduće.

Suzana Maslać Matović iz Saveza gluvih i nagluvih Srbije, izrazila je zadovoljstvo povodom toga što se narodni poslanici na ovaj način upoznaju sa problemima osoba s invaliditetom. Servisi podrške su veoma važni, u smislu komunikacije s okruženjem i to je nešto što bi trebalo stalno da bude na raspolaganju ovim osobama, pogotovo kad članovi porodice nisu u stanju da pruže podršku. Pored toga, za gluve i nagluve osobe veliku važnost u mnogim situacijama ima upotreba svetlosnih signala (za buđenje, u situacijama kad beba plače itd.), a u kontekstu pristupačnosti, važni su i kol-servisi, kako bi pomoću mobilnih telefona ove osobe mogle po potrebi da komuniciraju sa stanicom milicije, hitnom pomoći, vatrogasnom službom itd. Ovakvi servisi bi obezbedili gluvim osobama veću samostalnost u društvu i važno je da budu uspostavljeni. Srbija je na dobrom putu, a Narodna skupština može da doprinese širenju svesti i tako pomogne rešavanju problema ovih osoba i prevazilaženju prepreka.

Aida Ćorović, članica Odbora za ljudska i manjinska prava i ravnopravnost polova, rekla je da je dobro da postoji dan kada se slavi, ali bi bilo još bolje kada se povodom ovakvih pitanja u Narodnoj skupštini ne bi okupljalo samo jednom godišnje. U pitanju je dom svih građana i trebalo bi češće da postoji prilika za razgovore ove vrste i pojedine druge aktivnosti u kojima bi osobe s invaliditetom učestvovale, pa je predložila da tim povodom ubuduće u Narodnoj skupštini budu organizovane različite manifestacije.

Milanka Jevtović Vukojičić, članica Odbora za rad, istakla je važnost pitanja vidljivosti za osobe s invaliditetom, pa je u tom smislu i današnje okupljanje značajno. Vidljivost je u direktnoj vezi sa podizanjem svesti celokupnog društva, ali ne s akcentom na invalidnost, već na potencijale koje osobe s invaliditetom imaju i koriste u cilju poboljšanja kvaliteta života, kao i radi davanja doprinosa celom društvu. S obzirom na to da je ekonomski razvoj preduslov za razvijenu socijalnu politiku i socijalnu zaštitu, poboljšanjem ekonomskog ambijanta će doći i do poboljšanja položaja osoba s invaliditetom u našem društvu.

Branka Brkić iz Saveza slepih Srbije, rekla je da je ova organizacija aktivno učestvovala u donošenju Zakona o kretanju uz pomoć psa vodiča, pa je ovom prilikom zahvalila predstavnicima Ministarstva što su tokom rada na ovom dokumentu, uvažili inicijative i predloge Saveza, a saradnja će biti nastavljena osnivanjem centra za mobilitet i kretanje pasa vodiča. Kad je u pitanju inkluzija, u oblasti obrazovanja se nalazi koren problema za kasnije, prilikom pronalaženja posla. Izbor obrazovnih profila za slepe i slabovide je još uvek na konvencionalnom i konzervativnom nivou i Savez se zalaže da se ovo promeni. Kroz adaptaciju literature, zaposleni u Savezu pomaže slepim i slabovidim učenicima i studentima, a nedavno su obavešteni da će od Vlade Japana dobiti pomoć u vidu doniranja Brajevih štampača i Brajevih displeja, što će omogućiti dostupnost literature, pa se u Savezu nadaju da će uz podršku nadležnih ministarstava moći da obezbede sredstva za njeno štampanje. Zahvalila je Narodnoj skupštini na obeležavanju ovog dana i na tome što je predstavnicima ovih organizacija omogućeno da se okupe i razmene svoja iskustva, kao i da govore o svojim potrebama i mogućnostima da ih u budućnosti ostvare.

Nenad Mahmutović, predstavnik mladih u Savezu gluvih i nagluvih Srbije, rekao je da donošenje Zakona o upotrebi znakovnog jezika, predstavlja veliki korak unapred, ali smatra da se ne treba na tome zaustaviti. Kad su u pitanju škole za gluvu i nagluvu decu, u Srbiji ih ima malo. Osim toga, sve je više profesora u ovim školama koji uopšte ne znaju znakovni jezik, što dovodi do povlačenja ove dece u sebe, a situaciju dodatno otežava to što ne mogu da se obrate ni školskom psihologu, jer oni takođe ne znaju znakovni jezik. U Ministarstvu bi trebalo da se pozabave ovim problemom i da se deci olakša školovanje. Takođe, mladi kada žele da upišu fakultet, ne mogu to da učine, jer su im neophodni tumači za znakovni jezik, što je usluga koju ne mogu sami da finansiraju (a ni samih tumača nema dovoljno). U okviru inkluzije bi trebalo otkloniti ovaj problem, tako da znakovni jezik postane ravnopravan. Država bi trebalo da pomogne i u finansiranju usluga kao što su: nabavka slušnih aparata za decu, prevoz dece iz ruralnih sredina do najbližeg obrazovnog centra itd. a trebalo bi da se poveća i dečiji dodatak za decu s invaliditetom. Ministarstvo za rad posvećuje pažnju osobama s invaliditetom, ali to nije slučaj s ostalim ministarstvima, kao što je npr. Ministarstvo prosvete, a na ovim pitanjima se svakako mora raditi međusektorski.

Vesna Rakonjac je povodom prethodnog izlaganja podsetila da je Zakonom o upotrebi znakovnog jezika, jasno definisana uloga tumača i način na koji je moguće ostvariti pravo na njegove usluge. Udruženja u okviru lokalnih sredina su u obavezi, na osnovu sredstava koja se izdvajaju iz budžeta da omoguće korišćenje usluga tumača kad god je to potrebno.

Ljiljana Malušić je izrazila nadu da će se danas izneti zahtevi osoba s invaliditetom ostvariti, a složila se da je međuresorno delovanje neophodno, kao i donošenje zakona, ali i njihova puna primena.

Sednica je završena u 12, 40 časova.

SEKRETAR ODBORA PREDSEDNIK ODBORA

Rajka Vukomanović Meho Omerović